CELEX: 32021D1969
Language: lt
Date: 2021-10-27 00:00:00
Title: Komisijos įgyvendinimo sprendimas (ES) 2021/1969 2021 m. spalio 27 d. dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą „Raginimas imtis veiksmų – saugoti aplinką visose politikos srityse“ (pranešta dokumentu Nr. C(2021) 7742) (Tekstas autentiškas tik anglų kalba)

2021 11 12   
               
               
                  LT
               
               
                  Europos Sąjungos oficialusis leidinys
               
               
                  L 401/3
               
            
         KOMISIJOS ĮGYVENDINIMO SPRENDIMAS (ES) 2021/1969
         2021 m. spalio 27 d.
         dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą „Raginimas imtis veiksmų – saugoti aplinką visose politikos srityse“
         
            
               (pranešta dokumentu Nr. C(2021) 7742)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. balandžio 17 d. Europos Parlamento ir Tarybos reglamentą (ES) 2019/788 dėl Europos piliečių iniciatyvos (1), ypač į jo 6 straipsnio 2 ir 3 dalis,
         kadangi:
         
                     (1)
                  
                  
                     2021 m. liepos 11 d. Komisijai pateiktas prašymas užregistruoti Europos piliečių iniciatyvą „Raginimas imtis veiksmų – saugoti aplinką visose politikos srityse“;
                  
               
                     (2)
                  
                  
                     remdamasi Reglamento (ES) 2019/788 6 straipsnio 4 dalimi, 2021 m. rugpjūčio 10 d. Komisija informavo organizatorių grupę apie savo vertinimą, kad to reglamento 6 straipsnio 3 dalies a, d ir e punktuose nustatytos registravimo sąlygos įvykdytos ir kad 6 straipsnio 3 dalies b punkte nustatyta sąlyga netaikytina. Tačiau Komisija taip pat nurodė, kad dėl tokio iniciatyvos teksto, koks suformuluotas 2021 m. liepos 11 d. prašyme, negalima padaryti išvados, kad ji visa atitinka 6 straipsnio 3 dalies c punkto reikalavimą. Komisija buvo raginama „paskelbti aplinkos krizę ir taip paraginti asmenis išeiti iš savo komforto burbulo ir reikalauti politikos pokyčių; tikslas turėtų būti atskiras politikos kryptis pakoreguoti taip, kad jose būtų visapusiškiau atsižvelgiama į aplinkos ir socialinius veiksnius“, tačiau konkrečiai nebuvo nurodyta, kokius teisės aktus Komisijos prašoma pasiūlyti. Komisija pasiūlė organizatoriams paredaguoti iniciatyvos tekstą taip, kad būtų aišku, kokius Sąjungos lygmens teisės aktus jos prašoma pasiūlyti ir koks turėtų būti tų teisės aktų turinys;
                  
               
                     (3)
                  
                  
                     todėl 2021 m. spalio 5 d. Komisijai pateikta iš dalies pakeista iniciatyvos versija;
                  
               
                     (4)
                  
                  
                     iš dalies pakeistos iniciatyvos tikslai išdėstyti taip: „Komisija turi sergėti ir gerinti europiečių gyvenimo kokybę, tačiau kartu apsaugoti kitas rūšis ir apskritai visą gamtinę aplinką. Todėl Komisija privalo pasiūlyti teisės aktą – rekomendaciją, kuri padėtų geriau suprasti ES valstybių narių aplinkos apsaugos priemones ir jų laikytis. Iniciatyva siekiama, kad Komisija pasiūlytų teisės aktą, kuriuo europiečiams būtų užtikrinta, kad jų nacionalinės valdžios institucijos, nustatydamos naują arba iš dalies keisdamos esamą politiką, atsižvelgtų į aplinkos aspektus.“;
                  
               
                     (5)
                  
                  
                     priede pateikiama daugiau informacijos apie iniciatyvos dalyką, tikslus ir aplinkybes. Be to, atskirame dokumente organizatoriai pateikė papildomos informacijos apie savo iniciatyvą;
                  
               
                     (6)
                  
                  
                     atsižvelgiant į tai, kad iniciatyva Komisija raginama pateikti teisės akto, kuriuo siekiama užtikrinti, kad valstybės narės, priimdamos nacionalinės teisės aktus ir priemones, atsižvelgtų į aplinkos aspektus, pasiūlymą, Komisija turi atitinkamus įgaliojimus pagal Sutarties 192 straipsnio 1 dalį;
                  
               
                     (7)
                  
                  
                     dėl šių priežasčių nėra taip, kad kuri nors piliečių iniciatyvos dalis akivaizdžiai nepatektų į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis, kaip nurodyta Reglamento (ES) 2019/788 6 straipsnio 3 dalies c punkte;
                  
               
                     (8)
                  
                  
                     ši išvada nedaro poveikio vertinimui, ar šiuo atveju būtų tenkinamos konkrečios faktinės ir materialinės sąlygos, kad Komisija galėtų imtis veiksmų, įskaitant atitiktį proporcingumo principui;
                  
               
                     (9)
                  
                  
                     organizatorių grupė pateikė tinkamų įrodymų, kad ji atitinka Reglamento (ES) 2019/788 5 straipsnio 1 ir 2 dalyse nustatytus reikalavimus ir kad pagal to reglamento 5 straipsnio 3 dalies pirmą pastraipą ji paskyrė kontaktinius asmenis;
                  
               
                     (10)
                  
                  
                     šia iniciatyva nėra aiškiai siekiama piktnaudžiauti, ji nėra lengvabūdiška, nepagrįsta ar akivaizdžiai prieštaraujanti Europos Sąjungos sutarties 2 straipsnyje išdėstytoms Sąjungos vertybėms ir Europos Sąjungos pagrindinių teisių chartijoje įtvirtintoms teisėms;
                  
               
                     (11)
                  
                  
                     apibendrinant galima teigti, kad iniciatyva „Raginimas imtis veiksmų – saugoti aplinką visose politikos srityse“ atitinka visus Reglamento (ES) 2019/788 6 straipsnio 3 dalyje nustatytus reikalavimus, todėl turėtų būti užregistruota;
                  
               
                     (12)
                  
                  
                     išvada, kad Reglamento (ES) 2019/788 6 straipsnio 3 dalyje nustatytos registravimo sąlygos įvykdytos, nereiškia, kad Komisija kokiu nors būdu patvirtina faktinį iniciatyvos turinio teisingumą – už jį atsako tik iniciatyvos organizatorių grupė. Iniciatyvos turinys atspindi tik organizatorių grupės nuomonę ir jokiu būdu negali būti laikomas atspindinčiu Komisijos nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Europos piliečių iniciatyva „Raginimas imtis veiksmų – saugoti aplinką visose politikos srityse“ užregistruojama.
         
         
            2 straipsnis
            Šis sprendimas skirtas piliečių iniciatyvos „Raginimas imtis veiksmų – saugoti aplinką visose politikos srityse“ organizatoriams, kuriems kaip kontaktiniai asmenys atstovauja Jure LEBEN ir Marko MAVER.
         
         
            Priimta Briuselyje 2021 m. spalio 27 d.
            
               
                  Komisijos vardu
               
               Věra JOUROVÁ
               
                  Pirmininko pavaduotoja
               
            
         
         
            (1)  OL L 130, 2019 5 17, p. 55.